“สมยศ” แทคทีม “จรีพร” ดอดเก็บ WHA เดือนเดียว 73 ล้านหุ้น
“สมยศ” แทคทีม “จรีพร” ดอดเก็บหุ้น WHA กว่า 73 ล้านหุ้น ภายใน 1 เดือน มั่นใจพื้นฐานยังแกร่ง ฟุ้งรายได้ปีนี้แตะระดับ 1.1-1.2 หมื่นลบ. หลังรับรู้รายได้ธุรกิจให้เช่าคลังสินค้า-ศูนย์กระจายสินค้า
4 ธ.ค. 2558

“สมยศ” แทคทีม “จรีพร” ดอดเก็บหุ้น WHA กว่า 73 ล้านหุ้น ภายใน 1 เดือน มั่นใจพื้นฐานยังแกร่ง ฟุ้งรายได้ปีนี้แตะระดับ 1.1-1.2 หมื่นลบ. หลังรับรู้รายได้ธุรกิจให้เช่าคลังสินค้า-ศูนย์กระจายสินค้า
 
ผู้สื่อข่าวรายงานว่า เมื่อวันที่ 1 ธ.ค.ที่ผ่านมา มีแบบฟอร์มการซื้อหุ้นบริษัท ดับบลิวเอชเอ คอร์ปอเรชั่น จำกัด (มหาชน) หรือ WHA โดยผู้บริหาร 2 รายการ รวมเป็นจำนวนหุ้น 27,255,100 หุ้น รายการแรกเป็นการเข้าซื้อโดยนางสาวจรีพร จารุกรสกุล ประธานเจ้าหน้าที่บริหาร และรองประธานกรรมการ WHA เป็นการเข้าซื้อหุ้นจำนวน 16,356,600 หุ้น ที่ราคา 2.87 บาท ส่วนรายการที่สองเป็นการเข้าซื้อโดยนายสมยศ อนันตประยูร ประธานคณะกรรมการ WHA เป็นการเข้าซื้อจำนวน 10,898,500 หุ้น ที่ราคา 2.77 บาท
อนึ่ง เมื่อวันที่ 19 พ.ย.58 ราคาหุ้น WHA ปรับตัวลงแรง ลดลง 0.16 บาท หรือ 5.16% ซึ่งนางสาวจรีพร ได้เข้าทำการเก็บหุ้น WHA ในวันดังกล่าวจำนวน 10,847,600 หุ้น ที่ราคา 2.87 บาท ขณะเดียวกันนายสมยศ ได้เข้าซื้อหุ้น WHA จำนวน 19,000,000 หุ้น ที่ราคา 2.77 บาท ในวันเดียวกัน
นอกจากนี้ เมื่อวันที่ 26 พ.ย.58 และวันที่ 27 พ.ย.58 นางสาวจรีพร ได้เข้าซื้อหุ้น WHA เพิ่มอีกจำนวน 16,746,100 หุ้น แบ่งเป็นการซื้อในวันที่ 26 พ.ย. จำนวน 12,000,000 หุ้น ที่ราคา 2.94 บาท และในวันที่ 27 พ.ย. อีกจำนวน 4,746,100 หุ้น ที่ราคา 2.97 บาท
ทั้งนี้ การเข้าซื้อหุ้น WHA ของนางสาวจรีพร และนายสมยศ ภายในระยะเวลา 1 เดือน เป็นจำนวนหุ้นรวมทั้งหมด 73,848,800 หุ้น ซึ่งการเข้าซื้อหุ้นในช่วงที่ราคาปรับตัวลงสะท้อนให้เห็นว่าผู้บริหารยังคงมั่นใจในพื้นฐานของบริษัทว่ายังคงแข็งแกร่ง รวมถึงมองว่าบริษัทยังคงมีศักยภาพในการดำเนินงานในอนาคต อีกทั้งยังเป็นการสร้างความเชื่อมั่นแก่ผู้ถือหุ้นรายอื่นด้วย
 
ด้านผลการดำเนินงานของ WHA นางสาวจรีพร เปิดเผยว่า รายได้ในปี 2558 คาดว่าจะอยู่ในระดับ 1.1-1.2 หมื่นล้านบาท จากการรับรู้รายได้จากธุรกิจให้เช่าคลังสินค้าและศูนย์กระจายสินค้า รวมถึงโรงงานระดับพรีเมี่ยมเพิ่มมากขึ้น นอกจากนี้ ยังมีรายได้จากการขายสินทรัพย์ให้กับกองทรัสต์ เพื่อการลงทุนในอสังหาริมทรัพย์และสิทธิการเช่า ดับบลิวเอชเอ พรีเมี่ยม โกรท (WHART) มูลค่าประมาณ 4.5-4.6 พันล้านบาท ในช่วงไตรมาส 4 ปี 2558 อีกด้วย
 
ขณะที่ ราคาหุ้นปิดวันนี้ (3 ธ.ค.) อยู่ที่ 2.80 บาท ลบ 0.02 บาท หรือ 0.71% สูงสุด 2.86 บาท ต่ำสุด 2.74 บาท มูลค่าการซื้อขายรวม 99.78 ล้านบาท